Pahoinpitelyn motiivia selvitetään. Poliisin mukaan tapaus voi liittyä viime viikonloppuna tapahtuneeseen yhteenottoon.

Noin 200 nuorta kokoontui Nurmon yläasteen pihaan ja myöhemmin myös Nurmon Siwan pihaan. Siwan pihassa tapahtui yksi pahoinpitely ja lisäksi poliisi otti paikalta kiinni kaksi nuorta häiriökäyttäytymisen vuoksi, Pohjanmaan poliisi tiedottaa.

Poliisi oli tehostanut valvontaansa viime viikonloppuna tapahtuneen nuorison yhteenoton vuoksi.

– Sieltä on kaksi erillistä pahoinpitelyilmoitusta edelliseltä viikonlopulta. Kuluvalla viikolla on poliisille tullut useita tietoja, että tulisi mahdollisesti uusi yhteenotto nurmolaisten ja lapualaisten välillä ja sen takia poliisi tehosti valvontaa Nurmon ja Lapuan kouluilla, komisario Vesa Ojanperä kertoo IS:lle.

Pahoinpitelystä epäiltynä on 20-vuotias mies, jonka epäillään nyrkein lyöneen toista suunnilleen samanikäistä miestä. Pahoinpitelyn motiivi ei vielä ole tiedossa.

– Vielä ei ole päästy selvittämään, onko se liittynyt mahdollisesti kostoon vai onko ollut yksittäinen, irrallinen pahoinpitely siellä nuorison keskuudessa.

Kaksi kiinni häiriökäyttäytymisestä – toinen alaikäinen

Poliisi otti paikalta kiinni myös kaksi henkilöä häiriökäyttäytymisen perusteella. Toinen, jonka käytökseen jouduttiin puuttumaan, oli parikymppinen mies. Juovuksissa olleen miehen käytös oli ollut aggressiivista, minkä takia hänet otettiin poliisilain perusteella kiinni.

– Toinen, jonka käyttäytymiseen poliisi oli joutunut puuttumaan, on toimitettu kotiin. Hän on sen verran nuorempi, Ojanperä kertoo.

Ojaperän mukaan kyse on alaikäisestä nuoresta.

Poliisin tiedossa ei ole, että nurmolaisten ja lapualaisten välillä olisi ennen viime viikonloppua ollut jännitteitä. Viime viikonloppuna noin sata nuorta ja nuorta aikuista kokoontui selvittelemään välejään.

– Siitä ei ole tietoa, miten se on viime viikonloppuna muodostunut. Poliisin tiedossa ei ole, että sitä yhteenottoa olisi suunniteltu. Todennäköisesti se on nopeasti sosiaalisen median välityksellä saatu tieto, että tällainen olisi ollut. Tähän viikonloppuun tuli runsaasti tietoa sosiaalisen median kautta ja muualta, että siellä aiotaan ottaa uudestaan yhteen.

Poliisin mukaan alueelta tavattiin myös mopolla liikenteessä ollut rattijuoppo.

Otsikko korjattu kello 11.26: Nurmo sijaitsee Etelä-Pohjanmaalla, ei Pohjanmaalla.